મુંબઈઃ ગણેશ ચતુર્થીનો તહેવાર મહારાષ્ટ્રમાં ખાસ હોય છે. સામાન્ય લોકોથી માંડીને સેલેબ્સ, બિઝનેસમેન સહિતની હસ્તીઓ પોતાના ઘરે બાપ્પાને બિરાજમાન કરે છે. ગયા વર્ષની જેમ આ વર્ષે પણ બિઝનેસમેન મુકેશ અંબાણીએ ગણપતિની સ્થાપના કરી હતી અને ઘરે પાર્ટી રાખી હતી. બોલિવૂડની અનેક હસ્તીઓ મુકેશ-નીતા અંબાણીના એન્ટેલિયામાં બિરાજમાન બાપ્પાને પગે લાગ્યા હતાં. ક્રિકેટર્સ, મહારાષ્ટ્ર સીએમ પણ આ પ્રસંગે ખાસ હાજર રહ્યાં હતાં. નીતા અંબાણીએ ભગવાનના દર્શને આવનાર તમામ મહેમાનોને પ્રસાદની ગિફ્ટ પણ આપી હતી. એન્ટેલિયામાંથી બહાર નીકળતી વખતે સેલેબ્સના હાથમાં પ્રસાદનો ડબ્બો જોઈ શકાતો હતો.